અહમદ ખડખડાટ હસી પડ્યો. એનું હાસ્ય હજું પૂરું થાય ત્યાં તો ચાર પાંચ ડાઘિયા કૂતરાં ઝાંપા સુધી ધસી આવ્યા. પગથી ધૂળ ઉડાડી ડાંચિયાં કરવા લાગ્યા. અહમદનાં પગમાં ભરાયેલો કાળિયો જોરથી ધસ્યો. અહમદ પડતાં રહી ગયો. ખુન્નસથી કાળિયો એમના પર તૂટી પડ્યો. ધૂળની ડમરીમાં શું બની રહ્યું છે તે થોડીવાર દેખાયું જ નહીં. થોડીવારે ડમરી શાંત થઈ તો કાળિયા સિવાય ત્યાં બીજું કંઈ જ ન હતું. કાળિયો પાછો આવ્યો ત્યારે તેની દાઢો પર લોહી જામ્યું હતું અને ગળામાંથી લોહી ટપકતું હતું. હાંફતો હાંફતો જઈને તે કૂતરી પાસે ઊભો રહ્યો. તાળીઓ પાડતી હમીદા બોલી, ‘ખરો બા’દર, તારી જેમ જ લાડી સારું ધીંગાણું કર્યું.’